Lexus se gewildste model – vanselfsprekend | Maroela Media
Wanneer jy aan 'n lieflike, luukse sedanmotor dink, wandel jou gedagtes altyd direk Duitsland toe. Dit is 'n vreeslike jammerte. Já, die Duitsers maak al vir 'n geruime tyd pragtige sedanmotors … 'n mens kan stry dat hulle die segment uitgedink het met voertuie soos die 7-reeks en S-klas. Hoe dit ook al sy, dit is nie te sê dat daar nie ander rolspelers is nie. Dink byvoorbeeld aan Jaguar en moet ook nie van Lexus vergeet nie.
Dit is nie moeilik om te verstaan hoekom die ES Lexus se topverkoper is nie. Dit is 'n pragtige, mediumgrootte luukse sedanmotor. Die ontwerp is beslis Japannees, maar mooi uit eie reg. Die hoekige lyne en aggressiewe stilering is indrukwekkend.
Dit is egter aan die binneruim waar die ES sy spiere begin bult. Die bougehalte is fantasties. Die materiale is uiters luuks en die been- en skouerruimte lieflik. Selfs agter is beenruimte lekker groot. Om nie te praat van die enorme kattebak nie. Al die luukshede wat 'n mens van 'n groot sedan verwag, is daar. Pragtige leerbekleedsel, klimaat- en spoedbeheer, 'n sterk klankstelsel, verhitte sitplekke, outomatiese ligte en ruitveërs. Dit is egter die SE-weergawe wat my hartsnare roer. Hy spog met 'n verstommende Mark Levinson-klankstelsel en 'n enorme 12,3 duim-raakskerm. Die SE het verkoelde sitplekke, asook Lexus se aktiewe veiligheidstelsels soos baanbeheer, blindekolwaarskuwing, botsingwaarskuwing, ensovoorts.
Die ES word aangedryf deur 'n keuse van twee dryfstelsels. Eerstens is daar die intreemodel, EX – sonder hibriede hulp. Slegs 'n atmosferiese 2.5 l-viersilinderpetrolenjin met 'n 8-spoed-wringkragomsitter- outomatiese ratkas. Dié kombinasie is goed vir 152 kW en 243 Nm. Let wel, 0–100 km/h neem 9,1 sekondes en hy kan 210 km/h voluit hardloop. Sy gemiddelde brandstofverbruiksyfer is 6,6 l/100 km, sê Lexus. Die ander beskikbare dryfstelsel is 'n hibriede model in twee spesifikasievlakke: EX en die reeksleidende SE. Die hibriede model spog met dieselfde 2.5 l-viersilinderpetrolenjin, maar 'n palwisseltransmissie en die hulp van elektriese motors. Dié dryfstelsel bied 160 kW en 243 +e Nm. Hy kan teen 4,6 l/100 km aan die brandstof teug, 100 km/h in 8,9 sekondes haal en sal 180 km/h voluit snol.
Dit is egter op die pad waar die ES jou sintuie begin streel. Die vering is lieflik soepel wat 'n pragtige rit bied. Dit kom gelukkig nié met ondeunde bakrol as daar 'n paar draaie of bergpasse oor jou pad kom nie. Die kajuit is heerlik stil en geïsoleer. Tydens die bekendstelling was daar 'n stormwind wat in die Kaap gewaai het, maar binne die kajuit was dit hemels.
Dit is op die pad waar die hibriede 300h my hart steel. Hoe die elektriese motors die wringkrag opvul, sorg dat die Lexus moeiteloos toer in die dorp óf op die oop pad. Hoe die 300h beweeg sonder dat 'n mens begin bekommerd raak oor brandstofverbruik, is verstommend.
Lexus se hibriede motors is puik. Jy hoef niks te doen nie. Hy hoef nie ingeprop te word nie, jy hoef nie meters dop te hou en knoppies te druk nie; ry net en soos jy rem, word krag herwin na die batterye, wat later weer ontplooi word om te help versnel. Dit werk fantasties.
Die Takumi-vakmanne by Lexus ken hul storie. 'n Mens voel werklik gepamperlang in die kajuit van 'n Lexus. Die ES bied puik waarde. Die meeste van die kleiner sedanmotors soos BMW se 3-reeks en Mercedes-Benz se C-klas kos dieselfde óf meer – vir 'n kleiner voertuig en met minder spesifikasie.
Ons het maklik met die hibriede model 5,8 l/100 km gehandhaaf, al het ons harder gery. Terug lughawe toe vanaf Franschhoek het die ES 250 EX 'n indrukwekkende 6,8 l/100 km gehaal. Dít is fantasties vir 'n atmosferiese 2.5 l-enjin.
Ek sal die Lexus ES só opsom. Dit is 'n mooi voertuig, maar sy binneruim is bitter spesiaal. Dit voel fantasties. Dit is nie 'n renmotor nie en dis die hele punt. Dit is uiters luuks, en jy kan een bekom vir heelwat kleingeld vir jou miljoen. In dié klas is daar nie veel teen dié prys beskikbaar nie.
Lexus ES 250 EX 152 kW/243 Nm 6,6 l/100 km R719 400
Lexus ES 300h EX 160 kW/243 +e Nm 4,6 l/100 km R774 400
Lexus ES 300h SE 160 kW/243 +e Nm 4,6 l/100 km R948 400
Die reeks word gedek deur Lexus se omvattende 7-jaar/105 000 km-waarborg en instandhoudingsplan. Diensintervalle is elke 15 000 km.